
Hvem er vi?

Etter å ha vært kollegaer i ett år ble vi ordentlig kjent da vi fikk kontorplass ved siden av hverandre og begge skulle være kontaktlærere i samme base  på 8. trinn. Vi er realisten og historikeren som begge var opptatt av relasjoner, utvikling og elevens mestringsfølelse. Gjennom tre år hadde vi mange gode samtaler om livet, karrieren og læreryrket, og det var slik drodlingen rundt utviklingssamtalene startet.

Vi var ferdig utdannet ved Universitetet i Oslo i 2013 og 2016 og har hovedsakelig undervist i matematikk, naturfag, samfunnsfag og engelsk. Begge har hatt kontaktlærerfunksjon, veiledet studenter og deltatt i utviklingsarbeid internt og eksternt. I dag jobber vi ikke på samme skole lenger, men har gått over til videregående skole og ungdomsskole for idrettsutøvere.

Vi er selv foreldre og har barn i både skole- og barnehagealder. Å delta i utviklingssamtaler på andre siden av bordet og med eget barn har gitt oss en dypere forståelse og flere perspektiver. Det gjør det lettere å forstå følelser, bekymringer og utfordringer som foresatte kommer med i møte med skolen og i møte med oss lærere. Alle elever er noens barn og det kjæreste de har.

Mange av erfaringene og tankene i boka er noe vi deler, men vi har også noen ulike opplevelser. Vi vil derfor noen ganger skrive «vi», men bruke «jeg» der erfaringen gjelder for én av oss.

Da vi skulle dypdykke i dette temaet, var vi begge overrasket over hvor lite som er skrevet om utviklingssamtaler. Det er skrevet om utviklingssamtaler i UDIRs vurderingsforskrift § 3-7., men ellers har vi kun funnet sporadiske artikler, noen blogginnlegg og et par podkaster om emnet. I denne boka har vi derfor lite forskning å vise til, og vi har måttet ta utgangspunkt i lovverket og egne erfaringer. I tillegg har vi snakket med lærere i ulike aldre, foresatte med barn i forskjellige aldre samt elever fra ulike trinn.


Hva er egentlig en utviklingssamtale?

Sivert sitter i bilen sammen med mamma og pappa. De er på vei tilbake til skolen. Ja, tilbake fordi han syklet hjemover derfra for omtrent to timer siden. Bilen er preget av en alvorstung stillhet. Sivert har ikke tenkt å bryte stillheten, i alle fall.

Da de nærmer seg skolen, ser Sivert at mamma tar opp mobilen og logger seg på skoleplattformen for å se over fravær og anmerkninger. Sivert kjenner at det knyter seg i magen, selv om han ikke har noe særlig fravær og heller ikke en eneste anmerkning.

Alle reiser seg fra stolene. Endelig er samtalen ferdig! Sivert synes pappa alltid blir så rar når han skal møte læreren eller håndballtreneren. Pappa vet liksom ikke helt hvordan man skal snakke med dem, og han kommer med teite eksempler og historier fra da han selv var skoleelev og håndballspiller. Læreren gir Sivert et klapp på skulderen og smiler. De tar farvel, og pappa og Sivert begynner så smått å gå tilbake mot bilen. Mamma blir igjen i døråpningen og snakker lavt med læreren. Hva snakker de om, mon tro?

En utviklingssamtale kan sies å være en samtale der elevens to verdener møtes. Skolen, representert ved kontaktlæreren, møter hjemmet, representert ved én eller flere foresatte. I midten befinner eleven, selve hovedpersonen, seg, med fokuset rettet mot seg selv mens tanker skal sorteres, reflekteres og uttrykkes. Dersom du leser denne boka, er det nærliggende å tro at du selv har et forhold til utviklingssamtalen, enten som minner fra egen tid som elev, erfaring som forelder eller erfaring som lærer. Sannheten er at de to verdenene som møtes, skolen og hjemmet, er de to viktigste støttespillerne for det som er det absolutt viktigste her: et ungt menneskes skolefaglige utvikling.

Utviklingssamtalen, eller «samtale om utvikling» som det heter i opplæringsloven og i  forskrift til loven, kan foregå ganske ulikt fra skole til skole og fra trinn til trinn. I opplæringsloven er utviklingssamtalen definert slik:

§ 9-6.Samtale om utvikling

Elevar, lærlingar, lærekandidatar og praksisbrevkandidatar har rett til minst éin samtale i halvåret om den faglege utviklinga si. Samtalen kan gjennomførast i samband med samtalen med foreldra etter § 11-1.

Elevar, lærlingar, lærekandidatar og praksisbrevkandidatar har dessutan rett til jamleg dialog med kontaktlærar eller instruktør om korleis dei utviklar seg sosialt og på andre måtar. Dialogen skal sjåast i samanheng med opplæringslova § 1-3 og Overordna del – verdiar og prinsipp for grunnopplæringa

Ifølge Utdanningsdirektoratet skal samtalen primært være en dialog om elevens faglige utvikling. Dersom det er et utpreget behov for å ha en dialog om elevens sosiale utvikling, skal kontaktlærer og foreldre i utgangspunktet finne et annet møtetidspunkt. Det oppfordres til å ha jevnlig dialog om utviklingen sosialt og på andre måter, noe som kan tolkes som at utviklingssamtalen og dens fokus på den faglige utviklingen skal skjermes.  Utviklingssamtalen skal altså først og fremst handle om elevens utvikling i alle skolens fag. Hovedgrunnen til dette er at utviklingssamtalen er en obligatorisk del av elevens underveisvurdering. Likevel åpnes det for at elevens sosiale utvikling skal kunne få noe plass i og med at sosial læring og utvikling, sosiale ferdigheter, tillit og vennskap omtales i læreplanens overordnede del. I praksis vil derfor det faglige og sosiale kunne gli over i hverandre både fordi læreplanen åpner opp for det, og også fordi eleven i henhold til den gamle opplæringsloven § 22-2 har krav på at den sosialpedagogiske rådgivningen skal gis av noen med kompetanse på dette området.

Det er som regel kontaktlærer som gjennomfører utviklingssamtalen. Det er på mange måter naturlig at det er sånn det gjøres, ettersom det ofte er kontaktlærer som har regelmessig dialog med foresatte og har en relasjon til eleven. Likevel er det ikke sånn at utviklingssamtalen må gjennomføres av kontaktlærer. Forskriften §9-6 åpner for at faglærer kan gjennomføre samtale knyttet til sitt fag. Dette er vanligere på videregående enn på grunnskolen. Det at samtalen i grunnskolen som oftest gjennomføres av kontaktlærer, forutsetter at denne læreren samarbeider godt med elevens andre faglærere. Det å skulle representere skolen i en dialog om elevens utvikling i samtlige fag kan oppleves som overveldende for kontaktlæreren, spesielt dersom vedkommende er ny i yrket.

Så, hva er egentlig en utviklingssamtale? Det korte svaret på det spørsmålet må bli at det er en samtale om elevens faglige utvikling.

